Anno Domini millesimo trecentesimo nonagesimo secundo statuta sunt haec apud Cistercium in Capitulo generali. 1.  Ad requestam reverendi in Christo patris domini abbatis et conventus monasterii Cistercii, *etc. ut anno* 1390, *stat.* 19. 2.  Permutationem quam inter se mutuo fecerunt seu facere cupiunt et intendunt et sibi vicissim tradere certis ex causis rationabilibus, ut asserunt, reverendus in Christo pater dominus abbas et conventus monasterii Cisterciensis Cabillonensis dioecesis, et abbas et conventus monasterii Albaeripae, etc. ut in praecedenti Capitulo generali.  Generale Capitulum, cum sibi constet ad utilitatem dictorum monasteriorum Cistercii et Albaeripae cedere, et utiliter valde fienda posse, si et prout iam facta est, et omnia praemissa et alia dictam permutationem et traditionem tangentia grata habet et placita sibi, ac fieri vult et concedit, et ipsa omnia si facta sunt approbat, ratificat et confirmat ; quod si nondum facta fuerint, faciendi, permutandi, et tradendi modo superius expresso licentiam et auctoritatem tenore praesentis diffinitionis, praedictis Cistercii et Albaeripae monasteriorum abbatibus et conventibus impertitur et concedit, in Ordinis tota quam habet et qua potest idem Capitulum plenaria potestate. 3.  Cum Ordo noster Cisterciensis specialiter expresse et iuste, *etc., ut ann.* 1291, *stat.* 2, *et ann.* 1290, *stat.* 7. 4.  Cum propter dissensiones et guerrarum turbines diversarum quae fuerunt, proh dolor, ac in posterum, quod avertat Dominus Deus, futurae pertimentur inter illustrissimos et potentes dominos nostros reges Francorum et Anglorum, et ipsarum guerrarum occasione domini reges Angliae reposuerunt et tenuerunt ad manum suam per fere quinquaginta continuos annos ultimo lapsos, et adhuc teneat dominus rex, qui nunc est, Anglorum ecclesiam de Scardeburgh, dioecesis Eboracensis, cum capellis suis, ac pertinentiis, redditibus, fructibus, proventibus et emolumentis eiusdem dictae ecclesiae, ac etiam capellam de Stanley eiusdem dioecesis, quas felicis recordationis domini reges praedecessores regis istius Angliae monasterio Cistercii, pro sustentatione et ad utilitatem nostri Cisterciensis Ordinis generalis Capituli contulerunt, adeo quod dictum monasterium Cistercii, et etiam ipsum Capitulum, per dictos quinquaginta annos de dictis ecclesia et capellis ac earum pertinentiis et fructibus quasi nihil omnino perceperunt, ac habuerunt, percipiunt ac habent, nec speratur quod in futurum possint aliquid inde percipere vel nihil habere, generale Capitulum concedit, vult et consentit quantum potest, quod dictus abbas et conventus dicti monasterii Cistercii vendant, tradant et deliberent quibuscumque volentibus emere pro pretio competenti prout poterunt convenire, convertendo et applicando in alios emendos redditus dicto monasterio Cistercii propinquiores et tutiores, vel reparandas domos et aedificia, possessiones et bona dicti monasterii, aut aliam utilitatem ipsius monasterii, et hoc in deductionem magnarum summarum pecuniae seu florenorum, quas debet dicto monasterio Cistercii domino abbati et conventui eiusdem generale Capitulum totusque Ordo noster. Supplicat igitur humillime dictum generale Capitulum Sanctissimo in Christo Patri et Domino nostro Domino Clementi divina clementia Papa VII°, quatinus dignetur licentiam et auctoritatem impertiri dictis domino abbati et conventui dicti monasterii Cistercii supradicta modo praemisso faciendi, et alia quae circa haec necessaria fuerint seu eis opportuna. 5.  Cum abbas et conventus monasterii de Ripatorio Cisterciensis Ordinis Trecensis dioecesis et eorum successores ac ipsum monasterium de Ripatorio debent et tenentur solvere annis *singulis in* perpetuum reverendis in Christo patribus domino abbati et conventui monasterii Cistercii, Cabillonensis dioecesis, et eorum successoribus ac ipsi monasterio Cistercii tempore Capituli generalis dicti Cisterciensis Ordinis, in die festo Exaltationis Sanctae Crucis centum libras parvorum turonensium annui et perpetui redditus, una cum damnis, deperditis, constamentis, missionibus, interesse et expensis, per dictos dominum abbatem et conventum monasterii Cistercii propter defectum solutionis dictarum centum librarum parvorum turonensium annui et perpetui redditus factarum et faciendarum et hoc ex et pro certa, iusta et legali et rationabili causa, in certis litteris de et super hoc confectis plenius contenta et comprehensa. 6.  Item, cum et dicti abbas et conventus dicti monasterii de Ripatorio debent dictis domino abbati et conventui dicti monasterii Cistercii, mille et trecentas libras parvorum turonensium ex et pro arreragiis et defectibus solutionum dictarum centum librarum parvorum turonensium annui et perpetui redditus, et pro annis tribus ultimis lapsis dictis domino abbati et conventui monasterii Cistercii per ipsos abbatem et conventum dicti monasterii de Ripatorio non solutarum, quas quidem centum libras parvorum turonensium annui et perpetui redditus annis singulis ac praedictas mille et trecentas libras parvorum turonensium etiam sunt ipsis abbati et conventui dicti monasterii de Ripatorio nimis grave, sumptuosum difficile et dispendiosum erat et in futurum esse magis timebatur propter tenuitatem et paucitatem reddituum et proventuum suorum ; et dicti sui monasterii de Ripatorio et propter alias iustas et rationabiles causas procurare, congregare, reddere, tradere, solvere et deliberare dictis domino abbati et conventui dicti monasterii Cistercii quantum tenebantur et debebant facere et adimplere, dicti abbas et conventus dicti monasterii de Ripatorio, praedictis igitur gravaminibus, sumptibus, difficultatibus et dispendiis pro inde remediare super hoc in futurum cupientes affectantes et desiderantes et utilitatem suam et suorum successorum ac dicti sui monasterii de Ripatorio procurare et facere pro hoc intendentes et firmiter credentes praenominati abbas et conventus dicti monasterii de Ripatorio ac omnino pro evidenti utilitate et commodo ipsorum et suorum successorum et dicti sui monasterii de Ripatorio, cum nihil haberent aliud quod expedientius ad utilitatem suam et suorum successorum ac dicti sui monasterii de Ripatorio ad, super et propter hoc concedi, tradi, deliberari, assignari et quittari aut fieri valerent. Praedicti igitur abbas et conventus praedicti monasterii de Ripatorio in Capitulo et loco capitulari ipsius monasterii de Ripatorio ad sonum campanae more solito ad et propter hoc personaliter convocati et constituti, pluribus colloquiis et matura deliberatione ac tractatibus inter se invicem de et super hoc praehabitis sponte, scienter et provide, sine vi, metu, fraude vel dolo aut correctione aliqua, deliberate, concorditer et unanimiter concesserunt et quittarunt in perpetuum praedictis domino abbati et conventui dicti monasterii Cistercii et eorum successoribus ac ipsi monasterio Cistercii ac in ipsos transtulerunt et hoc in recompensationem et acquittationem supra dictarum centum librarum parvorum turonensium annui et perpetui redditus et mille trecentarum librarum parvorum turonensium, de et pro arreragiis ac defectibus solutionum ipsius annui et perpetui redditus, prout praemittitur, debitarum et pro ipsis quamdam grangiam ipsorum abbatis et conventus monasterii de Ripatorio supra dictorum ac ipsius monasterii vocatam et nuncupatam Champigny, ad ipsos abbatem et conventum monasterii de Ripatorio ac ipsum monasterium Ripatorii pertinentem, situatam in dioecesi Trecensi, prope dictum monasterium de Ripatorio, quasi ad dimidiam leucam ac prope quamdam villam aliam Lanbrusel, cum omnimoda iustitia alta, media et bassa ad ipsam grangiam pertinente, et cum suis omnibus et singulis iuribus et pertinentiis liberam et immunem ab omnibus tributis, angariis, perangariis ac servitutibus aliis, quibuscumque personis quibuscumque debitis solvendis aut faciendis quovismodo, exceptis octo boisellis frumenti et quatuor grossis turonensibus et argenteis domino abbati et conventui monasterii Cellae, ac uno sextario frumenti et uno sextario avenae dominae abbatissae et conventui monasterii monialium Beatae Mariae Trecensis debitis propter ipsam grangiam seu propter aliquas res ad ipsum pertinentes. Item, tradunt, quittant, concedunt, assignant et deliberant per praesentes memorati abbas et conventus dicti monasterii de Ripatorio modo supradicto et propter dictas causas praedictis domino abbati et conventui monasterii Cistercii ac ipsi monasterio Cistercii et eorum successoribus in perpetuum, prout superius continetur, terras, prata, nemora, iurisdictiones, res et possessiones inferius contentas et expressas ad ipsam grangiam de Champigny et etiam ipsam situatas et pertinentes, videlicet quemdam campum seu peciam terrae vocatum Campum fornasse continentem circa viginti arpenta terrae situatum iuxta pratum Agnorum ex una parte, et iuxta murum dictae grangiae ex alia. Item, quamdam aliam peciam terrae vocatam Campum Perroti continentem decem et octo arpenta terrae situatam iuxta murum dictae grangiae ex una parte et viam communem dictam Dalleso ex alia. Item, duas alias pecias terrae vocatas Les Essarts continentes circa duodecim arpenta terrae situatas iuxta argias magni itineris ex una parte, et Les Essarts Galterii ex alia. Item, unam aliam peciam terrae vocatam Magnum campum continentem ducenta et quinquaginta arpenta terrae contiguam magno itineri ex una parte, et iuxta Chantus gallorum ex alia. Item, quamdam aliam peciam terrae continentem circa quindecim arpenta terrae, iuxta terras monialium Beatae Mariae Trecensis ex una parte et iuxta magnum iter ex alia parte. 7.  Item, quamdam aliam peciam terrae vocatam au Brumbriart continentem circa triginta arpenta terrae contiguam rivo dicto de Doische ex una parte, et aux Montaux ex alia. Item, quamdam aliam peciam terrae vocatam Les Montaux situatam iuxta terras monasterii Beatae Mariae Trecensis, ex una parte, et iuxta pasturas ex alia. Item, quamdam aliam peciam terrae ex montanis, continentem circa decem arpenta terrae iuxta terras Agnetis de Champigny ex una parte, et iuxta terras dicti Le Grantpere ex alia. Item, quamdam aliam peciam terrae dictam Es Charmes continentem circa sexaginta arpenta terrae situatam iuxta nemus de Pontbarse ex una parte, et nemus de la Brute ex alia. Item, quatuor arpenta terrae situata iuxta campum Iosse ex una parte et nemus de Pontbarse ex alia. Item quamdam aliam peciam terrae continentem circa triginta arpenta terrae situatam iuxta terras abbatis et conventus monasterii Arremanensis ex una parte, et Iohannis de Selance ex alia. Item quamdam aliam peciam terrae continentem circa viginti duo arpenta terrae situatam subtus viam Lerusse ex una parte et Ponterulo ex alia. Item, quamdam aliam peciam terrae continentem circa duodecim arpenta terrae situatam en Ponterulo contiguam a Chantgaliart ex una parte, et itineri de Aubruisello ex alia. Item in campo de la Perrere decem et octo arpenta terrae contiguam magno itineri ex una parte et La Fosse au Veel ex alia. Item, supradictam Fossam au Veel duo arpenta terrae. Item, inter costam villae de Champigny et dictam grangiam de Champigny triginta quatuor arpenta terrae. Item, in costa versus Ruissandres triginta duo arpenta terrae contigua itineri de Ambruissello ex una parte et fontanae de Ruissandres. Item, subtus Monsandrois in pluribus locis et peciis circa triginta arpenta terrae. Item, in costa de Ambruissello octo arpenta terrae iuxta terras Jocelini ex una parte, et Garnier ex alia. Item, iuxta muros per versus villam de Doisthia sex arpenta terrae iuxta terras abbatissae monasterii Beatae Mariae Trecensis ex una parte, et Agnetis de Champigny ex alia. Item, in loco vocato Es Charmes versus dominium Porterii triginta arpenta situata iuxta campum subtus Barsam ex una parte et aux Secherons ex alia. Item, en la Commarche circa quinquaginta arpenta terrae contigua nemori de la Lesthere ex una parte et prato militis ex alia. Item, in campo de la Vannotte circa centum arpenta terrae contigua en Luisage ex una parte et stagno de prato mollo ex alia. Item, in loco dicto En Bonbarbo quamdam peciam prati continentem circa duodecim arpenta, contiguam prato haeredum Simonis ex una parte, et muris dictae grangiae ex alia. Item, in prato Agnorum quamdam peciam prati continentem circa sex arpenta contiguam prato au Melguion ex una parte, et campo Fonaste ex alia. Item, in loco dicto Es Arbus circa sex arpenta pratorum iuxta nemus de la Vannote ex una parte, et iuxta nemus de la Molenam ex altera. Item, in loco Les Estcheres et en Crole duodecim arpenta pratorum iuxta pratum dominorum de Ambruissello ex una parte et iuxta iter molendini ex alia. Item, in loco dicto En Chantgalart tria arpenta pratorum aux Magnum campum ex una parte, et Pontemilum ex alia. Item, in loco dicto Es Secherans decem arpenta pratorum contigua prato Arpini ex una parte et viam molendini ex alia. Item, in prato Arpini octo arpenta pratorum iuxta pratum haeredum Iohannis Heniquin ex una parte, et dominium de Ambruissello ex alia. Item, in loco dicto de Insula Ordinis tria arpenta pratorum iuxta ripariam de Venia ex una parte, et iuxta pratum dominorum monasterii Arremanensis ex alia. Item, triginta arpenta pratorum pro pasturis bovum vocata les Leschelles. Item, pratum Episcopi subtus stagnum de prato mollo iuxta nemus de Leschelles ex una parte, et nemus de Grimon ex alia. Item, nemus de la Bruce, sicut se comportat continens circa quadraginta arpenta. Item, quoddam nemus vocatum Lessart Vauthier sicut se comportat. Item, quoddam nemus vocatum Les Hastes continens duodecim arpenta iuxta nemus abbatissae monasterii Beatae Mariae monialium Trecensium ex una parte, et a Brumbus ex altera. Item, nemus de Moleriam continens circa quadraginta arpenta tenens nemoribus de Doschia ex una parte et nemoribus abbatissae Beatae Mariae Mariae monialium Trecensium ex alia. Item, quoddam domum vocatam Monicrum, sicut se comportat iuxta nemus abbatissae Beatae monialium Trecensium ex una parte et pratum haeredum… ex alia. Item, omnes terras, prata, nemora, pascua, pasturas, census, censivas, redditus, proventus, iura, iurisdictiones, libertates, immunitates, franchisias, possessiones, emolumenta, et res alias quascumque et quovis modo spectantes et pertinentes, et quae unquam *pertinuerunt* et pertinent, responderunt et respondere debent et consueverunt ad dictam grangiam de Champigny et ad tenentes et gubernantes ipsam, et etiam ad dictos abbatem et conventum monasterii de Ripatorio et eorum praedecessores ac ipsum monasterium ad causam ipsius grangiae. Item, omnes et singulas banas, pasturas, et pascua in et super omnes et singulas grangias, domos et alia loca dicti monasterii, terras, prata, nemora, res et possessiones ipsarum pro animalibus quibuscumque quae sunt, vel erunt in futurum dictorum domini abbatis et conventus monasterii Cistercii et eorum successorum ac etiam grangiarum gubernatorum et admodiatorum ipsius grangiae de Champagny, seu tenentium et gubernantium ipsam grangiam. Item, omnes domos, habitacula, remansiones dictae grangiae, vinaria, fontes, adaquationes, iardinos et arbores ipsius grangiae de Champagny et ad ipsam pertinentes. Item, duas domos nemorum sibi contiguas, et sibi iunctas ad ipsos abbatem et conventum monasterii de Ripatorio et ad ipsum monasterium pertinentes in civitate Trecensi situatas in vico dicto de la Ruë de la Riveur, ante magnam domum de Ripatorio vico communi iuxta domum venerabilium et discretorum virorum dominorum decani et capituli ecclesiae Trecensis ex una parte, et a posteriori parte ecclesiae Sancti Stephani Trecensis, quarum domorum maior debet dictis domino decano et capitulo ecclesiae Trecensis duos solidos turonenses solum et dumtaxat, et est ab omni alio tributo censu et servitute libera et immunis. Et alia domus est etiam ab omni alio tributo et servitute libera et immunis, ad tenendum et possidendum in perpetuum a dictis domino abbate et conventu monasterii Cistercii et eorum successoribus ac aliis quibuscumque nomine ipsorum, et pro ipsis transferendi modo et forma supradictis in dictos dominum abbatem et conventum dicti monasterii Cistercii ac ipsorum successores et ad ipsum monasterium Cisterciense omne jus, proprietatem ac dominium, omnem possessionem actualem et realem, nec non omnia iura et omnes actiones reales et personales, utiles et directas, quae sibi et suo monasterio Ripatorii competebant et competere poterant, potuerunt, atque possunt quovis modo, in praedicta grangia de Champigny, ac in praedictis omnibus et singulis terris, *pratis,* nemoribus, possessionibus, iuribus, iurisdictionibus, emolumentis et rebus aliis quibuscumque ad ipsam grangiam de Champigny, prout praemittitur, spectantes et pertinentes. Cum igitur Capitulo generali legitime et plenarie constet praemissa omnia et singula tractata, deliberata, ordinata, facta, acta, et gesta fuisse et esse ad utilitatem praedictorum abbatum et conventuum monasteriorum Cistercii et de Ripatorio, ac ipsorum monasteriorum, et praecipue et maxime ad utilitatem magnam et evidentem dictorum abbatis et conventus dicti monasterii de Ripatorio, hinc est, quod praedictum generale Capitulum ipsa omnia et singula supradicta et ea tangentia et alia quaecumque circa hoc facta et acta, habet grata et placita, vult et placent eidem Capitulo generali, ac ea, tenore praesentis diffinitionis, auctoritate qua et prout potest, ratificat approbat et confirmat. 8.  Cum, prout asseritur, serenissimae recordationis dominus Iohannes quondam rex Francorum concesserit abbati et conventui monasterii de Buxeria, Eduensis dioecesis, ut ipsi centum libras turonenses annui et perpetui redditus per eos acquisitas tunc vel acquirendas, aut sibi pro *eleemosyna* concessas vel etiam concedendas tenere valerent et perpetuo possidere, absque eo quod eas vendere, alienare seu extra manus suas ponere, aut ipsi regi vel successoribus suis financiam propter hoc aliqualem solvere aut praestare tenerentur. Quae gratia vel concessio regis propter dictorum abbatis et conventus paupertatem et alias causas redditur inutilis et infructuosa, nec speratur eisdem in posterum profuturam, generale Capitulum eisdem abbati et conventui de Buxeria dat et concedit licentiam, ut dictam gratiam et concessionem regiam, et totum ius quod in praemissis habent et habere possunt, in personas Ordinis nostri transferre valeant, et eis vendere ac concedere sub pretio et commodo quali et ut prout cum eis potuerint convenire. SPECIALES. 9.  Capitulum generale committit domino Claraevallis quatinus, si venditionem factam per abbatem et conventum de Moris Erardo Le Tixerant et Perretae eius uxori de Burreyo, ad vitam eorum dumtaxat, super medietate decimae villae et finagii praedicti loci de Burreyo, invenerit fore utilem et fructuosam, ipsam ratificat et confirmat auctoritate Capituli generalis servatis papalibus et Ordinis statutis. 10.  Committit Capitulum generale abbati Camporum bonorum quatinus fratrem Iacobum Boërii in carceribus Vallis magnae vinculatum, qui negotium iam inceptum iudicet, liberando vel condemnando, iuxta quod invenerit per legitimas informationes. 11.  Generale Capitulum committit domino Claraevallis quod, cum abbas et conventus monasterii Vacellis teneantur diversis creditoribus obligati, etiam ad usuras, in maxima pecuniarum summa, quatinus in prima sua visitatione in dicto monasterio per se fienda, inquirat diligenter, an traditio cuiusdam suae grangiae quae vocatur gallice Waucelletes iuxta Condetum supra Scaldam situatae, ad vitam duarum personarum vel trium, pro exoneratione praedictarum voraginum in debitis et usuris dumtaxat et suis aedificiis reparandis, sit eidem monasterio fructuosa, et veritate comperta prout sua dictaverit conscientia et casus requiret, absque ulteriori relatione facienda generali Capitulo, auctoritate ipsius Capituli tractatum, inde habitum vel habendum, ratificet et confirmet ; servatis papalibus et Ordinis statutis. 12.  Capitulum generale dat domino Cistercii et eius conventui licentiam quatinus potest vendere ecclesiam de Scardebourch et de Stanlay quae sunt eis inutiles et in posterum esse praesumuntur propter guerras dominorum regum Franciae et Anglorum. Item, quod dantur eis iudices ad compellendum personas eis obligatas et quae tenentur eisdem. 13.  Item, praedictum Capitulum praedictis domino Cistercii et eius conventui permutationem triginta quinque librarum annui redditus factam cum abbate et conventu monasterii Albaeripae et ceteros alios redditus, approbat, ratificat et confirmat ; similiter praedictum Capitulum praedicto domino abbati et conventui Cistercii ratificat et confirmat permutationem quam fecerunt centum librarum turonensium, quas debebant abbas et conventus de Ripatorio cum quadam grangia eorum quae dicitur Champigny. 14.  Reformationem monasterii de Sanctis Crucibus committit generale Capitulum abbatibus de Populeto et de Scala Dei et de Bolbona, aut duobus eorum, altero se legitime excusante ; ipsis abbatibus et eorum cuilibet praecipiens et iniungens quatinus ad dictum monasterium personaliter accedentes ipsum monasterium visitent, corrigant et reforment, statuant, instituant, et destituant, tam in capitibus quam in membris, tam in spiritualibus quam in temporalibus, quaecumque in eodem monasterio visitanda, reformanda, corrigenda, statuenda, instituenda et destituenda fuerint secundum Deum, papalia et nostri Ordinis instituta. Et generaliter omnia alia et singula faciant quae ad visitationis officium pertinere noscuntur, cum invocato ad hoc, si opus fuerit, auxilio brachii saecularis. Et haec omnia praemissa faciant ad expensas monasterii memorati, quas expensas ipsis visitatoribus seu reformatoribus, abbas et officiarii ipsius monasterii procurent, administrent et solvant integraliter sine mora, et ad hoc compellentur per dictos reformatores, si necesse fuerit, per censuram Ordinis viriliter et districte. Universisque igitur et singulis personis regularibus ipsius monasterii cuiuscumque conditionis aut status existant, in virtute sanctae obedientiae tenore praesentium, dictum Capitulum generale mandat, praecipit, iniungit, quatinus in omnibus et singulis supradictis ea tangentia et concernentia ac dependentia ab eisdem, praefatis abbatibus aut eorum duobus obediant humiliter et devote, ipsisque praestantes auxilium et favorem. 15.  Dominos Cistercii, Firmitatis, Pontigniaci et Morimundi, et quemlibet eorum in solidum, domino Claraevallis et eius conventui ad compellendum universas Ordinis personas utriusque sexus ad satisfactionem plenariam de quibuscumque in quibus sibi constiterit per legitima documenta quomodolibet obligari, deputat iudices Capitulum generale. 16.  Annuit et concedit Capitulum generale abbati et conventui de Buxeria, Eduensis dioecesis, licentiam vendendi et transferendi in alias personas Ordinis nostri admortizationem centum librarum turonensium annui redditus eis concessam per felicis recordationis dominum Iohannem regem Francorum, cum eadem admortizatione non indigeant, nec praesumitur quod eis aliquid valeat in futurum. 17.  Cum fratribus Odone Ude et Dionisio de Bannoto monachis monasterii Ioyaci, qui, prout dicitur, per saeculum vagantes, habitu regulari relicto, apostasiam incurrerunt, propter quod iniunctam sibi poenitentiam pertulerunt humiliter, ad officia, voces, actusque legitimos, citra dignitatem abbatialem, admitti valeant, misericorditer dispensat Capitulum generale. 18.  Cum fratre Iohanne Girardi monacho monasterii de Barbereio qui, per annum unum, habitu regulari dimisso, per mundum vagus et profugus fuit, propter quod apostasiam incurrit, cum eodem, citra dignitatem abbatialem, misericorditer dispensat Capitulum generale. 19.  Ad aures Capituli generalis pervenit, referentibus de Caroloco et de Bella valle monasteriorum abbatibus, quod cum ipsi abbates auctoritate Capituli generalis pro pace reformanda, ad abbates de Alta Crista et de Tela transmissi, propter quod diversas expensas fecerunt eundo et redeundo, quarum quotas abbas de Thela praefatus sibi contingentes minime persolvere vult, quod attendens dictum Capitulum et considerans quod nullus debet propriis stipendiis militare, mandat, praecipit et iniungit abbati de Balerna quatinus se diligenter de praemissis informet et si repererit dictum abbatem de Tela non solvisse quantum sibi contingit, eumdem abbatem auctoritate Capituli generalis per censuram Ordinis viriliter et districte compellat. 20.  Cum fratre Petro Generis, monacho monasterii de Alpibus, ut non obstante apostasia quam incurrit per tres menses habitum religionis temere dimittendo, propter quod poenitentiam sibi iniunctam pertulit humiliter, ad officia, voces, actusque legitimos, citra dignitatem abbatialem, misericorditer dispensat Capitulum generale. 21.  Capitulum generale ad petitionem et supplicationem sororis Margaretae de Sancto Fidolo, monialis monasterii de Pratis iuxta Trecas, et dudum abbatissae de Valle vinearum, petentis sibi iudicem ad compellendum multas personas Ordinis, quae sibi in diversis pecuniarum summis tenentur et realiter obligantur, deputat abbatem de Moris in plenaria Ordinis potestate. 22.  Cum fratre Dominico de Roseto monacho monasterii Dulcis Vallis, qui per quatuor annos, habitu regulari demisso, per mundum vagus et profugus fuit propter quod apostasiam incurrit, cum eodem citra dignitatem abbatialem misericorditer dispensat Capitulum generale. 23.  Querimoniis gravibus et infestationibus longaevis multorum abbatum et conventuum monasteriorum Ordinis nostri, dicentium se dictaque sua monasteria plurimum etiam a principio et retroactis temporibus fuisse praegravatos, et multo magis nunc continue propter decrementum et diminutiones, ac in multis locis fere totales destructiones et annullationes, ob videlicet sterilitates temporum, guerrarum turbines, paucitates colonorum, ac multas alias dolorosas censuum, fructuum, reddituum et proventuum ipsorum monasteriorum ruinas gravari et opprimi, inde et pro taxatis et impositis olim eisdem et dictis suis monasteriis, etiam dum multum valde plus tunc quam nunc in temporalibus bonis et redditibus abundabant, nimis et ultra debitum modum excessivis quotis partibus et portionibus contributionum generalium Ordinis et ipsius Capituli generalis, quae diversis ex causis quamvis rationabilibus fuerunt hactenus impositae, et annis singulis imponuntur per ipsum Capitulum generale. Compatiens idem Capitulum, et eisdem pro viribus super hoc cupiens providere, statuit, ordinat et diffinit, quod abbates et conventus monasteriorum Ordinis nostri quorumcumque, et ipsa monasteria, qui et quae videlicet ad maiores et grandiores trium librarum pro quibuslibet mille libris dictarum contributionum quotas portiones seu summas ad et propter hoc taxati et impositi, seu taxata et imposita fuerunt et sunt, non debeant nec teneantur solvere nec solvant de et pro dictis, eos et dicta sua monasteria contingentibus et concernentibus contributionibus Ordinis per dictum generale Capitulum hactenus singulis annis praeteritis impositis, quas videlicet debite non solverunt, vel de et super quibus cum domino abbate, qui nunc est monasterii Cistercii praedecessoribus suis abbatibus Cistercii, vel eorum aut alicuius eorum aut eiusdem Capituli super hoc deputatis commissariis, forsan non concordarunt, et etiam de hac pro ipsis contributionibus de cetero ex nunc eximentur, per ipsum Capitulum usque ad quoscumque annos immediate subsecuturos imponentur in, de, et pro singulis annis nisi per hunc modum qui sequitur, videlicet quod, quilibet abbas et conventus cuiuslibet monasterii et ipsum monasterium quodlibet Ordinis nostri, qui et quod ad maiores ulteriores et grandiores trium librarum pro mille libris dictarum contributionum quotas summas seu portiones ad et propter hoc taxati et impositi, taxatum et impositum, fuerunt et sunt, debeant et teneantur solvere aut solvant solummodo et dumtaxat de et pro singulis mille libris dictarum contributionum Ordinis impositis temporibus praeteritis et imponendis usque ad dictos quinque annos in, de et pro singulis annis dicti quinquennii tres libras monetae ipsius Capituli generalis, ad quam, de quo, et secundum quam solitum est dictas contributiones solvi, nec ad maiorem hac praedicta moderata, ac minori trium librarum pro quibuslibet mille libris dictarum contributionum valeant summam cogi, licet ad maiorem forsan hac praedicta summa vel quotam seu portionem taxata et imposita fuerint monasteria supradicta. Cetera autem monasteria Ordinis, quae ad minores trium librarum pro quibuslibet mille libris summas quotas seu portiones, ob, propter et super hoc taxata et imposita fuerunt et sunt in illis antiquis et solitis suis et quotis portionibus taxis et impositionibus remaneant, sicut prius, et quoad ipsa monasteria, nihil pro hoc aliud quam prius statuitur, mutatur aut innovetur. 24.  Similiter vult etiam, ordinat, statuit et diffinit idem Capitulum astallans arreragia dictarum contributionum ad hoc per abbates et conventus quoscumque monasteriorum Ordinis quorumcumque, et per ipsa monasteria pro praeteritis temporibus debitarum, videlicet in hunc modum, quod abbas et conventus et personae cuiuslibet monasterii dicti Ordinis qui, ut praemittitur, super hoc non concordant, solvere debeant et teneantur et solvant de et pro dictis arreragiis dictarum contributionum ipsos et dicta sua monasteria concernentes et continentes, per eos adhuc debitarum singulis immediate sequentibus annis infra festum Resurrectionis dominicae receptoribus ipsarum contributionum usque ad plenariam solutionem ipsarum, secundum et iuxta moderamen earum supradictum, et hoc sub excommunicationis latae sententiae poena et etiam sub aliis poenis contra non solventes dictas contributiones Ordinis inflictis, statutis et promulgatis per papalia statuta et per dictum Capitulum generale decem libras, et nihilominus cum hoc solvere quotas et portiones contributionum annis singulis in futurum per Capitulum generale imponendas temporibus et terminis super hoc statuendis. Sententias autem excommunicationis et alias poenas, quas abbates Ordinis quicumque, officiales et ceterae personae monasteriorum Ordinis quorumcumque, propter defectum solutionis dictarum contributionum, in, de et pro praeteritis annis impositarum statutis terminis non solutarum forsitan incurrerunt, tollit et amovet, ac ipsos abbates, officiales et personas a dictis sententiis et poenis absolvit, cum eisdem super irregularitatibus et inhabilitatibus, si quas incurrerunt propter hoc, quantum potest misericorditer dispensans in hiis scriptis, per tenorem huius statuti dictum Capitulum generale ; remissionem autem quamdam magis generalem vel ampliorem quam quidam praetendunt vel asserunt, licet falso, dominum abbatem Cistercii de et super praemissis nunc in isto Capitulo fecisse, cum tamen soli et dumtaxat abbati de Ursicampo remissionem et gratiam praetensam fecit, ut praedictorum et aliorum obloquentium os obstruatur, et in praeteritis excusatio praecludatur, ad abundantiorem cautelam, generale Capitulum et ipse dominus Cistercii tenore praesentis statuti revocant et adnullant. 25.  Omnes abbates, qui ad praesens Capitulum non venerunt, qui se legitime excusarunt, vel impedimento iusto excusare se non potuerunt, secundum papalia et Ordinis instituta, habet generale Capitulum favorabiliter excusatos. 26.  Abbati et conventui singulisque personis regularibus monasterii Altaecumbae praecepit et districtius iniungit generale Capitulum quatinus, contenta in carta visitationis edicta novissime per dominum Claraevallis in dicto monasterio inviolabiliter, tamquam diffinitionem dicti Capituli, secundum eiusdem cartae formam et tenorem observent, scituri transgressores eiusdem sese gravi animadversione puniendos per ipsum Capitulum generale. 27.  Quamvis, non interiecto iuramento, promiserat abbas Cariloci triginta libras parisienses, quas annuatim percipit monasterium suum super grangiam Latigniaci pro usque ad summam quadringentarum librarum turonensium pro redditibus emendis loco sexaginta libris parisiensibus, quas idcirco de consensu conventus sui vendiderat abbas, qui non sine sumptibus maximis admortizari poterant, reservarit, sed in communes usus et necessaria etiam dicti loci casualiter combustae reparatione converterit, decernit generale Capitulum, praedictum abbatem nullam hac de causa periurii notam incurrisse, praesertim necessitate compulsus pecunias praedictas utiliter expenderit, praestoque sic dictas triginta libras deinceps usque ad summam quadringentarum librarum turonensium reservare, reservarique facere penes bursarium dicti loci. Dispensat nihilominus idem Capitulum nunc cum eodem abbate super omni culpa vel infamia notave periurii, quam occasione praedicti iuramenti posset forsitan incurrisse, personis omnibus dicti monasterii ac Ordinis totius super hoc perpetuum silentium imponendo. 28.  De Ursicampo et de Bello prato monasteriorum abbatibus committit generale Capitulum quatinus super venditione seu traditione quadraginta librarum ad vitam duorum, quorum iunior iam decessit, facto per abbatem et conventum Caricampi se informent, et quidquid super hoc compererint, domino Cistercii referant, facturo, vice et auctoritate Capituli praedicti, quod pro utilitate dicti monasterii viderit statuendum. 29.  De Bello prato et de Lannayo monasteriorum abbatibus et eorum cuilibet committit generale Capitulum, ut abbatem Prulliaci, si ipsum legitime teneri repererint ecclesiae Sancti Bernardi Parisiensi in summa viginti francorum, ad eorum solutionem per censuram Ordinis coerceant, auctoritate Capituli generalis. 30.  Domino Claraevallis et abbati de Bullencuria eorumque cuilibet committit generale Capitulum ut si abbatem de Monasteriis in Argona repererint teneri Iohanni Cliti in quinquaginta francis, ipsum abbatem per censuram Ordinis compellant vel compellat eorum alter ad solutionem dictorum quinquaginta francorum, in plena dicti Capituli potestate. 31.  Quia sex florenos quos anno lapso super contributione abbatis de Bonoradio assignaverat generale Capitulum abbati Quinciaci, nundum solvit dictus abbas, domino Pontigniaci committit idem Capitulum, ut ipsum abbatem compellat ad solutionem dictorum florenorum defalcandorum de sua contributione per inflictionem poenarum contra recusantes contributiones solvere taxatarum. 32.  Abbati de Moroliis districtius generale Capitulum inhibet, ne fratrem Petrum Perreti conversum suum in aliqua grangiarum suarum manere compellat, sed eum potius teneat pacifice, donec super hoc plenius ordinaverit dicti monasterii visitator. 33.  Cessione spontanea fratris Petris de Castellione dudum abbas monasterii Pontisfredi, dioecesis Metensis, qui regimini et administrationi spirituali et temporali dicti monasterii voluntarie in manus generalis Capituli renuntiavit, super providens idem Capitulum dicto fratri Petro concedit ut in quocumque Ordinis monasterio professus fuerit, pensionem annualem triginta florenorum percipiat, et sic quamdiu vixerit pacifice fruatur. Porro quia dictum monasterium tenuis adeo fundationis et modicorum proventuum extitit, quod conventus ibidem sustinere non potest, nec inibi quisquam superest monachus, dictum Capitulum eiusmodi monasterium Pontisfredi una cum membris suis omnibus et pertinentiis monasterio Morimundi, cui immediate subest, incorporat perpetuo et annumerat, proviso tamen quod in dicto loco Pontisfredi monachi de Morimondo deputentur, qui missas, prout loci suppetunt, perpetuo celebrent et locum ipsum manuteneant et gubernent. 34.  Cum fratre Martino Peradi monacho Frigidi montis, ut non obstante apostasia quam per saeculum evagando pluries, habitu tamen non reiecto, commissit, propter quod iniunctam sibi poenitentiam pertulit humiliter, ad officia, vota, et actus quoscumque legitimos, citra dignitatem abbatialem, admitti valeat nunc dispensat Capitulum generale. 35.  Domino Pontigniaci committit generale Capitulum ut si, informatione debita praecedente, repererit abbatem et conventum Reigniaci non absque silvarum non caeduarum aut reddituum ad vitam venditione posse condictoribus dicti monasterii satisfacere, vendendi de silvis praedictis aut redditibus usque ad summam sexcentorum francorum, prout utilius iudicaverit, auctoritate dicti Capituli, licentiam largiatur. 36.  Committit domino Pontigniaci generale Capitulum quatinus si abbatem et conventum Reigniaci compererit ab abbate et conventu de Eschalleriis octo modia vini annui et perpetui redditus legaliter emisse, fecisseque super hoc contractum legitimum, ipsos de Reigniaco inducat seu induci faciat in possessionem dicti redditus ad hoc dictos de Eschalleriis per censuram Ordinis, nec non ad solutionem triginta quinque librarum turonensium, dum tamen constiterit ipsas eisdem de Reigniaco deberi per praedictos de Eschalleriis in plenaria potestate Capituli coercendo. 37.  Domino Pontigniaci committit generale Capitulum ut si abbatem de Eschalleriis teneri repererit in aliqua pecuniarum summa abbati et conventui Ioiaci, ipsum per Ordinis censuram ad debitorum solutionem, in plena Capituli potestate, compellat. 38.  Abbatis Ioyaci debilitate senectuque perpensa, ipsum habet generale Capitulum ab ipsius via de cetero favorabiliter excusatum. 39.  Abbati Sancti Sulpicii ad idem, abbati de Villa regis, abbati de Frigido monte, abbati Signiaci, de Vaucellis, de Valle clara. 40.  Si cum domino Pontigniaci consentiat unanimiter conventus dicti loci, generale Capitulum licentiam, quantum potest, concedit eisdem vendendi redditus omnes et proventus, quos in Angliae regno possident aut possidere debent, tradendique sub censu perpetuo vineas et terras versas in salsuginem, et dicto monasterio minime fructuosas, proviso tamen quod pretium de supra dictis Angliae redditibus receptum seu recipiendum, in aliorum reddituum emptionem commodius convertantur. 41.  Abbati Boniportus auctoritatem tribuit generale Capitulum dispensandi cum fratre Guillelmo Tassel monacho suo, super irregularitate quam apostatans, divinis se immiscendo, contraxerat, ipsique restituendi habitum regularem, non obstante quod quinquies apostataverit, etiam Ordinis habitu derelicto. 42.  Consensum unanimem praebente conventu de Calercio, abbati dicti loci licentiam concedit generale Capitulum vendendi quosdam census seu proventus remotos a monasterio praedicto, usque ad valorem unius franci cum dimidio, dum tamen inde receptae pecuniae convertantur in utiliorem proventuum emptionem. 43.  Abbati de Stamedio praecipit et iniungit generale Capitulum ut fratrem Rodulphum de Setenan monachum suum, secundum Ordinis instituta puniat, si grangiam quamdam, a qua dudum suis exigentibus demeritis expulsus est, saecularium precibus nisus fuit, vel de cetero nitatur quomodolibet obtinere. 44.  Abbati et conventui de Bolbona vendendi plateam quamdam nullius vel modici valoris, quam habent in Castronovo de Arrio, dummodo pecunias venditionis illius in maiorem dicti monasterii utilitatem convertant, licentiam impertit Capitulum generale. 45.  De Gardo et de Lannayo abbatibus eorumque cuilibet committit generale Capitulum, ut abbati et conventui de Bello prato, domus certas masuras et vineas, quas sub censu perpetuo tradi utile pro dicto monasterio iudicaverint, licentiam auctoritate Capituli conferant easdem tradendi, modo superius declarato. 46.  Quia missum sibi monachum secundum Ordinis normam per abbatem Belli prati suscipere renuit abbas Longi pontis, ut dicitur, ipsum abbatem de Longo ponte peremptorie et personaliter citat praesens Capitulum generale ad proxime futurum Capitulum, super huiusmodi inobedientia et aliis quae contra ipsum proposita fuerunt, responsurum. 47.  Attenta morum gravitate et aetate senili fratris Raimundi Scotilli, monachi Bolbonae, licentiam eidem concedit generale Capitulum, portam seu ostium in introitu cellae suae in dormitorio, dum tamen adeo pateat intra cellam intuitus adventanti, ut nil in ea lateat, quod oculis visitantis ex officio dormitorium subducatur. 48.  Ut ad omnes gradus, voces, actus, officia valeat assumi frater Petrus de Monueto Montis Sanctae Mariae, non obstante quod suis exigentibus demeritis in studio Parisiensi fuerit ad monasterium praedictum remissus, cum eodem nunc dispensat Capitulum generale. 49.  Domino Morimundi committit generale Capitulum ut cum fratribus Iohanne de Germanvillario, Garnio de Bormonte, et Iohanne Henquin monachis suis, qui per saeculum evagando, habitu regulari derelicto, apostasiam incurrerunt, dispensare valeat auctoritate Capituli generalis super huiusmodi apostasia, retento tamen quod ad abbatialem dignitatem assumi nequeant, sine speciali licentia Capituli memorati. 50.  Abbati Grandisylvae committit et iniungit generale Capitulum, ut quoscumque monachos Ordinis repererit Tholosae causa studii moram trahere, seu mansionem habere, non in communi Ordinis studio seu domicilio, coerceat in dicta communi Ordinis habitatione commorari per censuram Ordinis, nec non per captionem et detentionem corporum et bonorum eorumdem prout expedientius iudicaverit, invocato ad hoc, si opus fuerit, auxilio *brachii* saecularis. 51.  Ut in capella sanctarum virginum Catharinae et Redegundis semel in anno missa de eisdem a conventu Grandisylvae solemniter celebretur, annuit Capitulum generale. 52.  Non ignotam a longaevis temporibus Ursicampi de solationem flebilibus oculis rememorans generale Capitulum, satagens quod imminenti, proh dolor, eius internecioni posse tenus obviare, cuncta prorsus contributionum Ordinis eidem monasterio usque in hodiernum diem impositarum arreragia remittit, quittat, donat et concedit abbati et conventui dicti monasterii, ipsum abbatem solum et dumtaxat et eius officiarios, qui ratione dictorum arreragiorum excommunicationis incurrerunt sententias absolvendo, et cum eis super irregularitate dispensando nunc, si quam fortassis incurrerunt hac de causa. Porro quia non quantum olim potest hiis temporibus contributionis, quae tamen exsolvere antiquam dictarum contributionum taxationem ad tempus retractat Capitulum generale, moderat et revocat in hunc modum, videlicet, quod quamdiu dicti monasterii modernus abbas inibi praefuerit, pro quolibet imponendarum contributionum milliari de totali summa seu pro quibuslibet mille libris et singulis tres libras solvere tenetur, et non plus. 53.  Ut non obstante quod, absque licentia de carceribus et monasterio de Precibus exierit frater Guidonarus Sentionezen, dudum inibi monachus, nunc professus Pontigniaci, possit ad actus legitimos quosque, voces, officia et gradus assumi, dispensat generale Capitulum nunc cum illo. 54.  Ne abbatum quisquam in monasterio cuius ante fuit monachus moram trahat ultra dies octo continuos, absque consensu abbatis ipsius loci, sub excommunicationis poena inhibet Capitulum generale. 